open-index/open-wikipedia-markdown huggingface dataset:
Kim Winona

**Kim Winona** (wiere namme: **Constance Elaine Mackey**; Nebraska, 10 oktober 1930 – Los Angeles (Kalifornje), 23 juny 1978), wie in Amerikaansk aktrise fan Yndiaansk etnysk komôf. 

## Libben
Kim Winona waard yn 1930 berne yn 'e steat Nebraska, en wie fan komôf in Lakota-Sû (*Sioux*). Hja groeide op yn it Rosebud Yndianereservaat yn Súd-Dakota. Doe't se 17&nbsp;jier wie, ferfear se mei har âlden nei Spokane, yn 'e steat Washington, dêr't se Harvey, man fan Yndiaansk komôf, mette mei wa't se troude. Mei him ferhuze Winona nei Los Angeles, dêr't har man as drukker wurke en in eigen bedriuw opsette, wylst Winona sels in baan as siktaresse fûn by in kommersjeel yllustrator. 

De klanten fan har baas, dêr't mannich in fotograaf ûnder wie, murken Winona har skientme op, mei as gefolch dat se al rillegau as model frege waard. In talintescout foar de filmyndustry seach guon foto's fan har, en frege har daliks oft se net as aktrise wurkje woe. Koarte tiid letter waard se ôfwiisd foar in rol yn 'e film *The Last Hunt*, mar oan har audysje hold se wol in moai putsje oer as model by de promoasje fan 'e film.

Yn 1955 wist se mei 25 jier de rol fan Morning Star te bemachtigjen, yn 'e westerntillefyzjesearje *Brave Eagle*, dy't útstjoerd waard troch de Amerikaanske stjoerder CBS. Morning Star wie in kreaze Yndiaanske frou dy't it oanlei mei it titelpersonaazje fan 'e searje, spile troch akteur Keith Larsen. Winona ferfolle dizze rol yn it tillefyzjeseizoen 1955-1956. De searje *Brave Eagle*, in produksje fan Roy Rogers, wie de earste Amerikaanske westernrige dy't de filme foarfallen út it eachpunt fan 'e Yndianen toande.

Winona koe dizze iere glânsrol neitiid nea wer belykje, en waard úteinlik tekenleararesse. Dêrnjonken wie se ek aktyf as keunstskilderesse en as byldhouster. Ien fan har byldhouwurken is te sjen yn it Carnegie Ynstitút yn Pittsburgh. Hja krige letter twa dochters, Migan (1962) en Michelle (1973). Se stoar yn 1978, doe't se 47 jier wie, neffens de berjochten trochdat se harsels tekoart die.

## Keppelings om utens
*  Folsleine filmografy fan Kim Winona yn 'e ''Internet Movie Database'' (IMDb)
Louw de Graaf

**Louw de Graaf** (De Koaten/Koatstertille, 12 april 1930 - It Hearrenfean, 15 july 2020) wie in kristen-demokratysk politikus.

Hy wie in soan fan winkelman Menze de Graaf en Janna Kuperus. Hy gie nei de mulo yn Bûtenpost (oant 1946) en nei de hbs, mar makke dy lêste skoalle net ôf.

Hy 'groeide op' yn de ARJOS (**A**nti-**R**evolutionaire **JO**ngeren **S**tudieclubs) en it CNV. As steatssekretaris fan Sosjale Saken yn it earste kabinet-Van Agt paste er de bernetaslachregelingen oan. Yn de kabinetten-Lubbers (I en II) fierde er, nettsjinsteande syn fakbûnsferline, in strang besunigingsbelied, wêrtroch't de sosjale sekerheid bot soberder waard. Yn 'e mande mei minister De Koning (CDA) brocht er de stelselwersjenning sosjale sekerheid ta stân. Hy wie twaris in skoftke minister. Yn 'e mande mei minister Elco Brinkman skafte er de BKR (Byldzjende Keunstnersregeling 1949-1987/1992) ôf.

Nei syn ôfgean yn 1989 waard er foarsitter fan de Sikefûnsried en fan it Kolleezje foar Soarchfersekeringen (CVZ). De Graaf behearde ta de Grifformearde Tsjerken yn Nederlân, dy't yn 2004 opgien binne yn de Protestantske Tsjerke yn Nederlân. Letter waard er ateïst.

De Graaf stoar yn de âldens fan 90 jier. Hy waard beïerdige yn Jistrum.

## Ridderoarders
* Offisier yn de Oarder fan Oranje-Nassau, 29 april 1977
* Ridder yn de Oarder fan de Nederlânske Liuw, 26 oktober 1981
* Kommandeur yn de Oarder fan de Nederlânske Liuw, 20 novimber 1989
Seekateftigen (fisken)

De **seekateftigen** (wittenskiplike namme: *Holocephali*) foarmje in ûnderklasse fan 'e stamme fan 'e rêchstringdieren (*Chordata*), de ûnderstamme fan 'e wringedieren (*Vertebrata*), de tuskenstamme fan 'e kaakdieren (*Gnathostomata*) en de klasse fan 'e kreakbienfisken (*Chondrichthyes*). Dit is in taksonomyske groep fan fisken, mei as iennichste libbene subgroep de seekatten (*Holocephalimorpha*), net te betiizjen mei in groep fan inketfisken mei deselde namme. Seekateftigen binne binnen de klasse fan 'e kreakbienfisken de sustergroep fan 'e haaien en roggen (*Elasmobranchii*).

## Skaaimerken
De seekateftigen hawwe beskate skaaimerken fan 'e iere kreakbienfisken út it Paleosoïkum beholden, dy't by de haaien en roggen ferlern gien binne. Yn oare opsichten foarmje se lykwol in kurieuze nuveraardichheid. Se libje deun by de seeboaiem en frette weakdieren en oare wringeleazen. Har sturt is lang en tin en se swimme troch dêr swaaiende bewegings mei te meitsjen. By guon soarten is de rjochtoppige stikel, dy't foar de rêchfin sit, giftich. Seekateftigen hawwe gjin mage, en de funksjes fan 'e mage wurde by har ferfolle troch de terms. Har bek is lyts en wurdt omjûn troch lippen.

## Untwikkeling
De âldste fossilen dy't fan seekateftigen fûn binne, datearje út it Devoan. Sokke fossilen binne net rare seldsum, mar besteane foar it meastepart út net folle mear as it gebit omdat it út kreakbien opboude skelet mar selden de tosk fan 'e tiid trochstien hat. Sadwaande moat men yn 'e regel mar wat riede moat nei de lichemsfoarm. Njonken it boppeskift fan 'e seekatten (*Holocephalimorpha*), dat it noch libbene skift fan 'e draakfisken (*Chimaeriformes*) en seis fossile skiften omfiemet, wurde ornaris ek de útstoarne skiften fan 'e *[[Debeeriiformes]]*, *[[Eugeneodontiformes]]*, *[[Helodontiformes]]*, *[[Iniopterygiformes]]*, *[[Orodontiformes]]* en *[[Petalodontiformes]]* ta de seekateftigen rekkene, en dêrta yn in twadde boppeskift pleatst, dat fan 'e *[[Paraselachimorpha]]*. Mei't der lykwols oer gjinien soarte fan 'e *Paraselachimorpha* in protte bekend is, fermoedzje de measte saakkundigen dat dit boppeskift in koepelterm is dy't yn 'e takomst fan gjinderlei taksonomyske wearde blike sil te wêzen.

## Klassifikaasje
Seekatten (fisken)

De **seekatten** (wittenskiplike namme: *Holocephalimorpha*) foarmje in boppeskift fan 'e stamme fan 'e rêchstringdieren (*Chordata*), de ûnderstamme fan 'e wringedieren (*Vertebrata*), de tuskenstamme fan 'e kaakdieren (*Gnathostomata*), de klasse fan 'e kreakbienfisken (*Chondrichthyes*) en de ûnderklasse fan 'e seekateftigen (*Holocephali*). Dit is in taksonomyske groep fan fisken, mei as iennichste libbene subgroep de draakfisken (*Chimaeriformes*). De seekatten moatte net te betize wurde mei de groep fan inketfisken mei deselde namme.

## Klassifikaasje
Seekatten

* seekatten (fisken) (*Holocephalimorpha*), in boppeskift fan kreakbienfisken
* seekatten (inketfisken) (*Sepiida*), in skift fan weakdieren
Ympressario

In **ympressario** is immen dy't as tuskenpersoan wurket tusken yndividuële artysten en de entertainmentyndustry, en dêrby artysten oan wurk helpt en organisaasjes dy't immen sykje yn kontakt bringt mei artysten. Faak wurkje ympressario's by in buro, in saneamd **ympressariaat**, dat mear as ien ympressario yn 'e tsjinst hat. 

As der bgl. in organisaasje is dy't muzyk brek is foar in doarpsfeest, bradery of de iepening fan it ien of oar, dan kin it bestjoer fan dy organisaasje kontakt opnimme mei in ympressario of mei in ympressariaat. De ympressario of it ympressariaat soarget dan yn oerlis mei de organisaasje en de beskikbere artyst(en) dat der in bandsje by it evenemint optreedt.

De foardielen foar organisaasjes binne dat se net sels op 'e sneup hoege om in band, en dat as de band om 'e iene of oare reden ôfseit, de ympressario of it ympressariaat yn 'e measte gefallen noch wol in oar bandsje hat dat de put oernimme kin. Foar de artysten is it grutte foardiel fan dizze wurkwize dat se net altyd sels op 'e jacht hoege nei wurk.
Fisazjy

**Fisazjy** is it fakgebiet dat him dwaande hâldt mei it aksintuëarjen fan 'e sterke kanten fan in gesicht en it kamûflearjen of korrizjearjen fan 'e minder sterke trekken. It wurd "fisazjy" is ôflaat fan it Frânske wurd *visage*, dat "gesicht" betsjut. Lju dy't wurksum binne op dit mêd, wurde **fisazjisten** neamd.

It oanbringen fan make-up hat as doel om in positive bydrage oan it uterlik fan 'e behannele persoan te leverjen, bgl. by fotoreportaazjes foar tydskriften, moadeshows of brulloften. Ek by optredens yn it teäter, op 'e tillefyzje en yn films (wêrby't de felle beljochting de minsklike hûd faak glânzgje lit) soarget it wurk fan in fisazjist(e) derfoar dat de kwaliteit fan it byld tanimt.

De spesifike fakkennis dy't foar it beoefenjen fan 'e fisazjy nedich is, rjochtet him benammen op 'e ferskate hûdtypen en de ferskillende nuânses yn hûdskleur mei de dêrby passende make-up. Sûnt 2010 bestiet der yn Nederlân in erkend diploma foar fisazjisten, is de fereaske fakkennis omskreaun yn in beropskompetinsjeprofyl en leit de ynhâld fan 'e oplieding ta fisazjist fêst yn it kwalifikaasjedossier.

Fisazjy is foar de hjoeddeiske film- en tillefyzje-yndustry fan ûnmisbere wearde, en sadwaande wurde der, benammen ynternasjonaal, ek ferskate wichtige prizen foar útrikt, lykas de *[[Oscar]]* foar bêste make-up en *hairstyling* en ferskate *[[Emmy Award]]s* en *[[Golden Globe]]s*.
Estlânsweedsk

It **Estlânsweedsk** (Sweedsk: *estlandssvenska*; Estysk: *rannarootsi keel*)  is in (hast) útstoarn dialekt fan it Sweedsk, dat yn Estlân sprutsen wurdt. It hearde ta de East-Sweedske dialekten en waard troch de Estlânsweden sprutsen op de eilannen Vormsi, Saaremaa, Hiiumaa en Ruhnu. Oant de Twadde Wrâldoarloch wie it neist it Estysk, de omgongstaal én de offisjele taal op dizze eilannen.
It is net dúdlik oft der noch sprekkers fan de memmetaal binne. Nei de ûnôfhinklikens fan Estlân nei it útelkoar fallen fan de Sovjet-Uny belibbe it Estslânsweedsk in oplibbing, mei kursussen yn de taal dy't op Dagö en Ösel oanbean waarden.
Op dit stuit is it tal memmetaalpraters ûnbekend, mar oannommen wurdt dat it leech is (2018). 

## Foarbyld
Estlânsweedsk:
*Stick tälknin i stolpan o hälvtor stolpan topa kalkan, säte Halmen o Hälma färe kalkan o ker te Nuckö toka.*
 
Standertsweedsk:
*Stick täljkniven i stolpen och vält stolpen på kälken, sätt Hjälmen och Hjälma för kälken och kör till Nuckö.*
Ruhnu

**Ruhnu** is in eilân en gemeente yn de Estyske provinsje Saaremaa en leit oan de Golf fan Riga. De gemeente hat 67 ynwenners (2005) en hat in oerflakte fan 11,5 km².

Troch de iuwen hinne is de befolking mei in soad rezjyms oanhelle west, lykas de Deenske, Sweedske, Letske, Dútske en Russyske ynfloedssfearen.  It eilân hat in fleanfjild en in haven. De lokale befolking libbet benammen fan toerisme en fiskerij.

## Sjoch ek
It plak mei deselde namme, Ruhnu

## Eksterne link
* Website gemeente Ruhnu
Sint-Willehadustsjerke (Wremen)

De **Sint-Willehadustsjerke** (Dútsk: *Willehadi-Kirche*) yn Wremen is in wartsjerke út om 1200 hinne. De tsjerke is wijd oan de Angelsaksyske misjonaris Willehad, dy't yn de 8e iuw de eastlike Fryske goaen en it Sakselân ta it kristlike leauwen bekeare woe en de earste biskop fan Bremen waard. De tsjerke is ien fan de âldste tsjerkgebouwen yn it troch Friezen stifte Lân Woersten. Tegearre mei de Sint Urbanustsjerke yn Dorum is it ien fan de haadtsjerken fan Woersten. De grutte fan de tsjerken yn de krite tsjut de rykdom yn dizze omkriten oan. De tsjerke is no protestantsk. 

## Bouwurk

De tsjerke is boud mei dowestien dat oer wetter oanfierd waard út it Rynlân wei. It gebou hat in skip mei in ynsnuorre rjochthoekich koer. De súdlike muorre fan it skip waard letter fernijd en werboud mei bakstien, mar de noardlike muorre is lykwols noch hieltyd fan dowestien. 
De sydmuorren fan it skip en it koer binne ferdield troch lisenen. Under de tekrâne sit in rûnebôgefries. 

It koer waard leger as it skip boud en oan de gevel is te sjen dat it tek eartiids flakker boud is. 
De machtige westtoer mei in barokke spits stamt út it earste fearnsiuw fan de 13e iuw. Yn 1914, it earste jier fan de Earste Wrâldkriich, waard om strategyske reden de toer ôfbrutsen oant er op likense hichte fan it skip wie. Yn 1930 waard de toer wer opboud, itjinge noch altyd oan de kleuren fan de stiennen te sjen is.

## Ynterieur

It skip hat in balkeplafond mei beskildering út 1737 en medaljons mei sênes út de Alde en Nije Testamint. Dernjonken binne der noch letromaanske resten fan beskilderingen. 
It oargel út 1864, wêrfan in tal fan de oarspronklike pipen ferlern gie, is yn 1970 yn de monumintesoarch opnaam. Yn de jierren 1988-1991 waard it oargel neisjoen en yn de oarspronklike tastân werombrocht.

## Oare nijsgjirrichheden
*In barokke alteropbou út 1709 fan Johann Helmes út Stade.
*In doopfont út 1738.
*In kânsel út 1670 troch in ûnbekende ûntwerper. 
*In model fan it 19e-iuwsk skip yn it tsjerkeskip dat ta oantinken oan it behâld fan it parochydoarp by de grutte stoarmfloed fan 1962.
*Tsjerkebanken mei beskilderings.

## Keppeling om utens
*  Webside ''Kirchenkreis Wesermünde''
Boppeskift

In **boppeskift** of **superskift** (Latyn: *superordo*) is in taksonomyske rang dy't tusken in klasse en in skift yn sit. Dit is net ien fan 'e haadrangen fan 'e taksonomy, mar in takson dat brûkt wurdt as helpmiddel foar fierdere yndieling fan klassen.

## Sjoch ek
* Taksonomy
* Takson
Draakfisken

De **draakfisken** (wittenskiplike namme: *Chimaeriformes*) foarmje in skift fan 'e stamme fan 'e rêchstringdieren (*Chordata*), de ûnderstamme fan 'e wringedieren (*Vertebrata*), de tuskenstamme fan 'e kaakdieren (*Gnathostomata*), de klasse fan 'e kreakbienfisken (*Chondrichthyes*), de ûnderklasse fan 'e seekateftigen (*Holocephali*) en it boppeskift fan 'e seekatten (*Holocephalimorpha*). Dit is in taksonomyske groep fan fisken, dy't de iennichste libbene subgroep foarmet binnen de seekateftigen. De seekateftigen binne de sustergroep fan 'e haaien en roggen (*Elasmobranchii*).

## Skaaimerken
Draakfisken kinne oant 1.50&nbsp;m lang wurde, al moat dêrby oantekene wurde dat dan de lange sturt meirekkene wurdt, en dat it eigentlike lichem dus folle koarter is. Se hawwe in skelet dat inkeld út kreakbien bestiet en fierders in frij pimitive fysiology, sûnder mage (de funksjes fan 'e mage wurde ferfolle troch de terms). It binne djipseefisken dy't oer it algemien op 'e seeboaiem fan oseänen mei in tuskenbeiden klimaat libje, op in djipte oant 2.600&nbsp;m ûnder seenivo. In útsûndering wurdt datoangeande foarme troch guon soarten fan it skaai fan 'e ploechnoasdraakfisken (*Callorhinchus*), dy't pleatslik of periodyk yn ûndjip wetter foarkomme kinne. (Dêrom binne dat ek de soarten dêr't it measte oer bekend is en dy't men yn iepenbiere akwaria oantreft.)

Draakfisken wurde sa neamd om't se der bizar útsjogge, mei in frij smel lichem (fan boppen besjoen), oergrutte finnen, in lange sturt, en faak in útstykjende rjochtoppige stikel foar de rêchfin, dy't by guon soarten giftich is. By in protte soarten is de snút útgroeid ta in yngewikkeld sintúchlik orgaan. Draakfisken lykje har sa'n 420 miljoen jier lyn, yn it Siluer, ûntjûn te hawwen, en de ûnderskate famyljes fan it skift begûnen oan 'e ein fan it Sjuera, sa'n 170 miljoen jier lyn, oan in eigen ûntwikkeling.

## Klassifikaasje
Mulsum

**Mulsum** is in doarp en wie in gemeente yn it Fryske Lân Woersten. Oant 1 jannewaris 2015 wie it in dielnimmende gemeente yn de *Samtgemeinde Land Wursten* en dêrnei waard it tegearre mei de oare gemeenten Cappel, Dorum, Midlum, Misselwarden, Nordholz, Padingbüttel en Wremen, in part fan de frije gemeente Woerster Noardseekust. Mulsum leit tusken de doarpen Wremen en Dorum.

## Skiednis
Tusken Mulsum en Wremen is it âlde terpdoarp Feddersen Wierde. Dy terp stamt út de 1e iuw foar Kristus. Oant de 5e iuw waard dizze terp bewenne troch Saksen dy't doe by it folkeferfarren nei Ingelân lutsen. Letter waard dizze terp troch Friezen kolonisearre. Ek oare terpen waarden opwurpen en stiften de Friezen it Lân Woersten. 
Yn 1524 fûn in slach tusken Woerstfriezen en legers fan it Aartsbisdom Bremen plak op it tsjerkhôf by de Sint-Mariëntsjerke yn Mulsum. De Woerstfriezen ferlearen de slach en in plondering fan it Lân Woersten troch Bremersken wie it gefolch. 

## Ferkear
It spoar fan Cuxhaven nei Bremerhaven rint by it doarp lâns. 

## Lês ek
*  Willy Klenck: *Das Dorfbuch von Mulsum im Lande Wursten, Kreis Wesermünde in Niedersachsen*, Frankfurt a.M. 1959
*  Werner Haarnagel: Die Grabung Feddersen Wierde: Methode, Hausbau, Siedlungs- und Wirtschaftsformen sowie Sozialstruktur. 2. Feddersen Wierde / Hrsg.: Haarnagel, W. Wiesbaden 1979.

## Keppeling om utens
Webside Lân Woersten
Dorum

**Dorum** is in doarp en wie oant 1 jannewaris 2015 in gemeente yn it histoaryske Fryske Lân Woersten yn de Dútske dielsteat Nedersaksen. It wie in dielnimmende gemeente yn de gearwurkjende gemeente Lân Woersten (*Samtgemeinde Land Wursten*). Tegearre mei de oare dielnimmende gemeenten Cappel, Midlum, Misselwarden, Mulsum, Padingbüttel en Wremen en de frije gemeente Nordholz waard it yndield yn de nije ienheidsgemeente Woerster Noardseekust.  Dorum wie de sit fan de eardere gearwurkjende gemeente en is tegearre mei Nordholz de sit fan de nije gemeente. 

## Skiednis
Dorum en omkriten, it Lân Woersten waard yn de 6e iuw bewenne troch Friezen, doe't Saksen dizze geaen yn 'e 5e iuw ferlieten. 
Hja wurpen terpen op om harren wentes te beskermjen tsjin oerstreamings. 
De namme *Dorum* kaam yn 1312 yn in oarkonde foar. It plak hat dêrfoar *Dornem*, *Thornum*, *Dorum* en *Dornem* hiten. De namme komt fan it Fryske (en Nederdútske) *thorn*/*dorn*-*hem*, dat wierskynlik *doarn-hiem/delsetting* betsjut.
Op 16 july 1757 baarnde yn in pear oeren tiid in grut part fan it doarp ôf. Yn 1852 waard it *Amtsgericht Dorum*, it kantongerjocht, oprjochte.

### Wapen
Nijsgjirrich is it wapen fan Dorum. It is spjalte yn twa helten. It lofter helte bestiet út sulver fjild mei dêryn in swarte read bewapene heale earn. De rjochter helte bestiet op syn bart út twa parten. It boppeste part is in yn goud fjild mei in yn swart in Sint-Urbanusfiguer en it ûnderste part is in sulveren klaverblêd yn grien fjild. De heale earn, dy't yn in soad Fryske wapens foarkomt, wiist nei de betsjutting fan Dorum as haadplak fan it Fryske Lân Woersten. De hillige Urbanus is beskermhillige fan de Dorumer tsjerke en it klaverblêd is in sinnebyld fan it gea.

## Besjenswurdichheden
*Sint-Urbanustsjerke, boud om 1200 hinne.
*Haven Dorum-Neufeld, in sylhaven, benammen foar fiskerij. 
*Fjoertoer Oberever sand

## Ferkear
Troch Dorum rint de lânwei fan Midlum nei Bremerhaven en it plak leit 6 kilometer fan Bundesautobahn 27. 
Dorum hat in stasjon oan de spoarwei tusken Cuxhaven en Bremerhaven. 

## Keppeling om utens
*Hiemside fan de gemeente
Dominatriks

In **dominatriks** (mt.: dominatrises), koartwei ek wol **domina** neamd, of **masteresse**, is in frou dy't de dominante rol oannimt op it (seksueel-fetisjistyske) mêd fan bondaazje en SM. Dêrby kin in dominatriks sawol homoseksueel, heteroseksueel as biseksueel wêze, al hat har persoanlike seksuële oriïntaasje der net needsaaklikerwize ynfloed op hokker geslacht oft fan har ûnderdienige sekspartners hawwe.

De rol fan in dominatriks omfiemet faak it tatsjinjen fan pine oan har partner, mar net altyd; har dominânsje kin ek ferbaal utere wurde, of troch it optwingen fan fernederjende taken of fan algemiene tsjinstberheid. Dominatrises kinne professionals wêze dy't troch harren partners foar harren tsjinsten betelle wurde, mar froulju kinne de namme fan dominatriks ek gewoan yn harren privee-sekslibben oannimme. No't seksueel-fetisjistyske subkultueren har yn 'e Westerske kultuer almar iepentliker foardogge, komme werjeften fan dominatrises yn media as film en tillefyzje ek stadichoan faker foar.
Erotyk

**Erotyk** is in foarm fan seksualiteit wêrby't de klam net drekt op it geslachtsferkear leit, mar mear op 'e gefoelens dêromhinne, en benammen op it opbouwen fan 'e langst nei geslachtsmienskip. It wurd "erotyk" is ôflaat fan Eros, de namme fan 'e Grykske god fan 'e leafde. It waard as begryp yn it moderne spraakgebrûk yntrodusearre troch de Eastenrykske psycholooch Sigmund Freud, dy't dizze oantsjutting betocht as namme foar syn idee fan sublimearre seksualiteit.

## Foarmen
Erotyk kin him op ferskate manearen uterje, bygelyks troch:
* romantyske mominten, lykas hân yn hân yn 'e moanneskyn sitte;
* beskate oanrekkings fan it lichem fan 'e partner oars as de primêre of sekundêre geslachtsdielen;
* oandacht skinken oan 'e partner troch it foarlêzen fan poëzij of ferhalen;
* it fersoargjen fan inoars lichems of it inoar opfuorjen fan lytse hapkes iten;
* it meitsjen fan taspilings op it ferwachte of hope lettere geslachtsferkear.

## Opfettings
De grins tusken wat noch erotyk is, en wat heart ta de wiere seksualiteit, is tige ûndúdlik, en sadwaande folslein bûn oan persoanlike opfettings. Wat foar de iene noch "ûnskuldige" erotyk is, kin foar in oar al in pornografysk karakter hawwe. Ek histoarysk ferskilden de opfettings oer erotyk tusken de ûnderskate tiidrekken tige by tige. Sa waard yn 'e Fiktoriaanske Tiid, doe't froulju tige keken klaaid wiene en lange rokken droegen, in ûntbleate ankel fan in frou troch manlju al as tige opwinend beskôge, wylst manlju dêr hjoed de dei yn oergrutte mearderheid de skouders oer ophelje sille.
Hobița

**Hobița** is in doarp yn it distrikt Gorj yn Lyts Walachije yn Roemeenje. It plak wurt foar it earst neamd yn in dokumnt fan de foarst Neagoe Basarab yn 1518. 

Hobița waard bekend troch de dêr berne byldhouwer Constantin Brâncuşi (1876–1957).

## Keppeling
Chislehurst

**Chislehurst** is in wyk yn it Londensk bestjoerlike gebiet Bromley, yn de regio Grut-Londen.

Keizer Napoleon III fan Frankryk en keizerinne Eugénie de Montijo hawwe yn Chislehurst wenne, yn it hûs *Camden Place* (ferneamd nei William Camden), dat no it kluphûs fan in golfklup is.

De wyk hat de *Chislehurst Caves*; it binne gjin wiere grotten, mar de oerbliuwsels fan krytminen út de tiid fan it Romeinske Keizerryk.

## Toponymy
De namme "Chislehurst" is ôflaat fan de Aldingelske wurden *cisel*, 'gravel' en *hyrst*, 'beboske hichte'.

## Underwiis
* Beaverwood School for Girls
* Bullers Wood School (allinne famkes)
* Coopers School
* Farrington's School
* Chislehurst C of E Primary School
* Edgebury Primary School
* Red Hill Primary School
* Mead Road Infant School
Robert de Sorbon

**Robert de Sorbon** (9 oktober 1201 - 15 augustus 1274) wie in Frânsk teolooch, hofpreker en de oprjochter fan de Universiteit fan Parys.

## Biografy
Robert de Sorbon waard berne yn in earme famylje út Sorbon yn de Ardennen. Robert gie by de Roomsk-Katolike tsjerke en waard oplaat ta pryster yn Reims en Parys. Hy wie bekend om syn frommens yn dy tiid. Om 1251 hinne waard er kanunnik yn Kamerijk. Deselde funksje ferfolde er in tal jierren letter yn Parys en hy waard dêr ek de bychtheit fan Loadewyk IX.

Robert de Sorbon sette út ein mei ûnderwizen om 1255 hinne yn it saneamde *Maison de Sorbonne*, in hegeskoalle yn Parys. Ynearsten om in tal learlingen yn de teology te ûnderrjochtsjen. Hy waard dêrby stipe troch de kening en krige yn 1259 de goedkar fan paus Alexander IV. Dêrnei waakste syn skoalle ta in wichtich ûnderwiisynstitút, de lettere Universiteit fan Parys. Robert de Sorbon wie de kânselier fan de universiteit. Hy joech les en preke dêr fan 1258 oant syn dea yn 1274.

## Trivia
* De bibleteek fan de Universiteit fan Reims út 2006 is nei Robert de Sorbon ferneamd.
Kameraman

In **kameraman** of **kamerafrou** is immen dy't in filmkamera of fideokamera betsjinnet, mei as doel om bewegende bylden fêst te lizzen foar film of tillefyzje. As de opnames plakfine yn 'e tillefyzjestudio, rêste de kamera's faak op spesjaal dêrfoar ûntwurpen en ferrydbere standerts, mar as der bûtendoar of op lokaasje filme wurdt, dan drage kameralju de kamera yn 'e regel op it skouder.

Yn Nederlân kin men in oplieding ta kamerman of -frou folgje oan 'e Nederlânske Film en Telefyzje Akademy te Amsterdam. Dêrnjonken binne der ferskate opliedings op MBO-nivo, bygelyks yn Drachten, Ede, Swol, Hearlen en Eindhoven. Ek besteande der ferskate partikuliere opliedings. Yn 'e praktyk komt it lykwols faak foar dat kameralju op 'e film- of tillefyzjeset ûnderoan begjinne (as helpke) en har ûnder begelieding fan âldere kameralju mei ûnderfining dan stadichoan it fak master meitsje. Om't fral filmkamera's in flink gewicht hawwe, is kameraman wêzen in fysyk swier berop. In protte âldere kameralju ûntjouwe har dêrom meitiid ta filmeditor of regisseur.

By gruttere produksjes (bgl. spylfilms) besteane der mank de kameralju ferskate funksjes:
* de kameraregisseur of *director of photography* is koartsein de "haadkameraman", dy't de lieding oer de technyske kant fan it filmjen (de kamerarezjy) hat;
* in ''lighting''-kamerman is immen dy't behalven foar syn eigen opnamen ek ferantwurdlik is foar de beljochting fan 'e set;
* in *[[camera operator]]*, koartwei *operator*, is immen dy't ien fan 'e kamera's betsjinnet (oftewol de tradisjonele kameraman);
* in kamera-assistint of *camera assistent* soarget foar de assimblaazje fan 'e kamera (de goede lins, it goede filter, ensfh.);
* in *[[focus puller]]* past de skerpte oan neigeraden dat de ôfstân fan 'e akteurs ta de lins feroaret;
* in *[[clapper/loader]]* soarget dat der film yn 'e kamera sit en jout de begjin- en einklap fan 'e opname;
* in *[[gripper]]* soarget derfoar dat de kamera op in statyf of dolly pleatst wurdt en draacht teffens soarch foar it ferpleatsen fan 'e kamera oer lytsere of gruttere ôfstannen en de montaazje fan it ark as dat foar in reis útinoar helle wurde moast; ek is hy ferantwurdlik foar it befêstigjen fan 'e kamera op bewegende dingen lykas in auto of in helikopter.
Dolly

## Algemien
*dolly (transport), in ferrydber ûnderstel of fiertúch om swiere dingen mei te ferpleatsen
*dolly (grip), in ferrydber ûnderstel foar in kamera
*dolly (foarwerp), in keunststoffen foarwerp om it winnende nûmer yn in rûlettespul mei te markearjen

## Kultuer
*Dolly (Fauré), in pianostik fan komponist Gabriel Fauré

## Bisten
*Dolly (skiep), it earste kloonde skiep

## Orkanen
*orkaan Dolly (1953), sterke stoarm dy't fluch oan krêft ferlear; raasde oer Bermuda, mar rjochte net folle skea oan
*orkaan Dolly (1954), lytse stoarm dy't fier fuort bleau fan bewenne kontreien
*orkaan Dolly (1968), raasde op 200 km ôfstân by de eastkust fan 'e Feriene Steaten lâns, mar berikte it lân nea
*tropyske stoarm Dolly (1974), swakke stoarm dy't gjin lân rekke
*orkaan Dolly (1996), orkaan dy't 14 minsken it libben koste
*tropyske stoarm Dolly (2002), foarme bewesten Afrika en berikte nea lân
*orkaan Dolly (2008), in orkaan fan kategory 2, dy't foar $8 miljard oan skea feroarsake yn Teksas en Meksiko
Tampico (Illinois)

**Tampico** is in plak (*[[village]]*) yn de Amerikaanske steat Illinois, yn Whiteside County. *Main Street* yn Tampico is in histoarysk distrikt, fral meidat de eardere presidint Ronald Reagan dêr yn 1911 berne waard yn in appartemint boppe in bank (sjoch foto).

## Skiednis
It gebiet dêr't letter Tampico kaam te lizzen wie in sompe. De earste net-lânseigen bewenners kamen yn 1852. De *township*  Tampico waard yn 1861 stichte. Yn de jierren 1863-64 waard it gebiet drûchlein. It pleatslike spoar waard yn 1871 iepene. Juny 1874 waard it plak rekke troch in tornado, dy't 27 gebouwen ferneatige. Yn 1875 waard it Tampico in *municipal corporation*.

## Berne yn Tampico
* Ronald Reagan (6 febrewaris 1911), 40e presidint fan de Feriene Steaten
* Joseph M. Reeves (20 novimber 1872), admiraal yn de Amerikaanske Marine

## Keppeling om utens
* Ynformaasje oer Tampico op city-data.com
Paul Sawyier

** Paul Sawyier** (Madison County (Ohio), 23 maart 1865 - Fleischmanns, Delaware County (New York) 5 novimber 1917) wie in Amerikaansk keunstskilder. Hy wurdt rekkene ta it  Amerikaansk ympresjonisme.

## Biografy

Sawyier waard berne op de pleats fan syn pake en waard fan syn fyfde jier ôf oan opbrocht yn Frankfort, Kentucky. Nei de highschool gie er nei de keunstakademy yn Cincinnati. Yn 1889 studearre er fierder oan de Art Students League of New York, ûnder William Merritt Chase, dy't him bot beynfloede hat.

Sawyier syn wurk is impresjonistysk. Faak brûkte er wetterferve. Hy skilderde lânskippen yn Frankfort (faak by de Kentucky Rivier, dêr't er faak fiske) en letter stedsgesichten yn New York City, meast *[[Plein-airisme|en plein air]]*. Yn 1893 waarden ferkate fan syn wurken útstald op de World's Columbian Exposition yn Chicago.

Fan 1913 oant syn dea wenne en wurke Sawyier tegearre mei syn grutte leafde Mary 'Mayme' Bull yn in ferboude kapel op "Highpoint", de bûtenpleats fan syn beskermfrou Marshall Emory yn Catskill, New York. Hy stoar yn 1917 oan in hertoanfal, yn de âldens fan 52 jier.

## Galery

Ofbyld:Rainy-day-in-lexington-Paul Sawyier.jpg|In reinige dei yn Lexington
Ofbyld:Steeples-Paul Sawyier.jpg|De sjongende brêge, Frankfort
Ofbyld:Paul Sawyier Prospect Park.jpg|*Prospect Park*
Ofbyld:Sawyier Botanical Gardens.jpg|Botanyske tunen yn Brooklyn
Ofbyld:Paul sawyier townshape.jpg|Stedsgesicht
Ofbyld:Sawyier Fishing club.jpg|Fiskklup, *Jamaica Bay*
Ofbyld:Sawyier-Lower-NY.jpg|*Lower New York*
Ofbyld:Sawyier Jamaica.jpg|*Jamaica Bay*


## Literatuer
* : *The Art of Paul Sawyier*, The University Press of Kentucky, Lexington, 1975
* : *Paul Sawyier; Kentucky Artist*, Frankfort Heritage Press, Frankfort Kentucky, 2010.

## Keppelings om utens
* Biografy fan Paul Sawyier
* Paul Sawyier op Find a Grave.com
Max Weiss

**Max Weiss** (Plauen, 8 augustus 1910 - Roermond, 23 augustus 1972) wie in Dútsk-Nederlânsk glêzenier.

Weiss helle oan de Akademy yn München it glêzeniersdiploma. Dêrnei wurke er by de *Bayerische Hofkunstanstalt*. Yn 1929 krige er kunde oan Joep Nicolas dy't him útnûge om yn syn ferneamde atelier *Nicolas en Zonen* yn Roermond oan 't wurk te gean. Nicolas emigrearre yn 1939 nei Amearika en droech doe it atelier oan Weiss oer. Oant 1940 arbeiden dêr ek ûnder oaren Gisèle Waterschoot van der Gracht en Charles Eyck. It atelier produsearre it meast yn de jierren tusken 1945 en 1957.

Om 1956 hinne krige Weiss swierrichheden mei syn sûnens en fan 1969 ôf moast er ophâlde mei wurkjen.

## Wurk
Der binne tal fan skoallen en tsjerken yn Nederlân mei brânskildere ramen fan Max Weiss, ûnder Oaren de Stiftstsjerke fan Thorn, de Sint-Lambertustsjerke yn Reuver, de Sint-Martinustsjerke yn Linne (1952-1955), de Hillich Herttsjerke yn Maasbracht (1953-1954), de Sint-Theresiatsjerke yn Reuver (1958), de Katedraal H. Kristoforus yn Roermond ('H. Johannes Nepomucenus, de martelder fan it Bychtgeheim', 1955), it Canisiuskolleezje yn Nymwegen (1947) en de Sint Bonifatiustsjerke yn Dokkum.
McMinnville (Oregon)

**McMinnville** is de haadstêd fan Yamhill County yn de steat Oregon, Feriene Steaten. McMinnville leit 80 km fan de Stille Oceaan, 56 km fan Portland en 42 km fan Salem, de haadstêd fan de steat.

De stichter William T. Newby neamde it plak nei syn thússtêd McMinnville yn Tennessee. Hy wie ien fan de earsten dy't nei it westen fan de FS oer de Oregon Trail ferfear.

McMinnville waard yn 1882 formeel stêd, en nei in folksrieplachting waard yn 1886 besletten dat it countybestjoer  ferpleats waard fan Lafayette nei McMinnville.

In wichtige toeristyske attraksje is it Evergreen Aviation Museum, dêr't ûnder oaren Howard Hughes syn Spruce Goose te sjen is, de grutste fleanmasine mei propelleroandriuwing yn de wrâld. It museum hat fierders in soad tastellen dy't yn Amearika's oarloggen yn de 20e iuw brûkt waarden.

By ufo-leafhawwer is McMinnville ferneamd út reden fan de foto's dy't yn juny 1950 publisearre waarden yn *the News Register*, dy't fan in ufo-waarnimming in moanne earder wêze soene. De foto's waarden dêrnei troch *The Oregonian* en *LIFE Magazine* oernaam.

It simmerfestival *Turkey Rama* lûkt alle simmers in soad besikers; by dit festival wurdt de tradysje fan it barbecueë fan kalkoen yn eare holden.

## Demografy
McMinnville hat sa'n 9.367 húshâldings en 6.463 famyljes. 


File:Hotel Oregon McMinnville Oregon.JPG|Hotel Oregon
File:a downtownstreet in McMinnville.JPG|Strjitte yn McMinnville
File:Evergreen Aviation Museum.jpg|It Evergreen Aviation & Space Museum


## It besjen wurdich
*Evergreen Aviation & Space Museum
* Wortman Park 
* Downtown Park
* Lower City Park

## Fleanfjild
* McMinnville Municipal Airport (Fleanfjild McMinnville)

## Bibleteken
* McMinnville Public Library
* Linfield College Libraries

## Underwiis
### Basisskoallen
*Cook Elementary 
*Columbus Elementary 
*Grandhaven Elementary 
*Memorial Elementary 
*Newby Elementary 
*Wascher Elementary
*Duniway Middle School 
*Patton Middle School 

### Middelbere skoallen
* McMinnville High School 
* Media Arts and Communications Academy

## Hegeskoalle
*Linfield College
Discjockey

In **discjockey**, **dj** (almeast skreaun as **DJ** as der in namme op folget) of **deejay** is in persoan dy't muzyk draait. De term (letterlik "platerider"), dy't oarspronklik út it Amerikaansk-Ingelsk komt, ferwiist nei immen dy't in plaat (*disc*) op 'e draaitafel leit.

Der binne twa soarten discjockey's:
* in **radio-discjockey** is in radiopresintator dy't in muzykprogramma presintearret;
* in **live-discjockey** is in muzikant dy't yn nachtklubs en op feesten elektroanyske of *[[dance (muzyk)|dance]]*-muzyk draait.
Osaka

**Osaka** (大阪市, *Ōsaka-shi*, letterlik 'grutte hichte') is de op twa nei grutste stêd fan Japan, mei sa'n 2,7 miljoen ynwenners. Fanwege it grutte tal skoallen, winkels en bedriuwen giet it tal minsken fan Osaka deis omheech nei ûngefear 3,7 miljoen. Yn Osaka wurdt faak sprutsen oer de saneamde "deipopulaasje" (3,7 miljoen ynwenners) en "nachtpopulaasje" (2,7 miljoen ynwenners). Yn de agglomeraasje/stêdekloft Grut-Osaka, dy't njonken Osaka ek Kioto en Kobe beslacht, wenje sa'n 20 miljoen minsken. Osaka leit op it eilân Honshu, op it plak dêr't de rivier Yodo útmûnet yn in de baai fan Osaka. De stêd is teffens haadstêd fan de prefektuer Osaka.

Osaka is fanâlds in hannelsstêd, wie wol bekend as de "koken fan it lân" (天下の台所 *tenka no daidokoro?*) en wie it sintrum foar de hannel yn rys yn it Edo-tiidrek.

## Wiken

Osaka hat 24 wiken *(ku)* :


Ofbyld:Osaka, Japan - Umeda district - city view of Osaka, Japan.jpg|Osaka, sicht op de stêd
ofbyld:Osaka Castle 02bs3200.jpg|Kastiel Osaka
Ofbyld:Skyline in Osaka.jpg|Umeda en Nakanoshima


## Sjoch ek
* Abeno Harukas, in 300 meter hege wolkekliuwer yn Osaka
Reade blebberbei

De **reade blebberbei** (*Vaccinium vitis-idaea*) is in plant út de heidefamylje (*Ericaceae*).

## Beskriuwing
De dwerchstrûk wurdt tusken de 10 en 40 sm heech en hat in kompakte, rjochtopsteande foarm. De ovale blêden binne ôfwikseljend pleatst en twadielich rangskikt. Se binne donkergrien en leareftich. Oan 'e ein fan de tûkjes komme troskes mei meast wite, somtiden wat rossige, klokfoarmige blomkes. De blommetroskes besteane út fjouwer blommen. By oare soarten blebberbeien binne dat meastentiids fiif. Ein aughustus, begjin septimber rypje de beien yn fiif oant seis wike fan wyt nei helder read. Kultifearre rassen rypje ûnder geunstige omstannichheden ein septimber, begjin oktober nochris. De reade blebberbei is in grienbliuwende plant.

## Fersprieding
Omdat de reade blebberbei winterhurd is (oant -22&nbsp;°C) komt de soarte oaral op it noardlik healrûn foar, oant de noardpoalsirkel yn Grienlân. Yn Nederlân is de soart ûnder oaren te finen yn Sallân en op de Feluwe. Se hawwe in foarkar foar sinnige drûge plakken op soere, skrale grûn mar ferneare ek skaadrike bosken en earme sângrûn.
 

## Fermeardering
Reade blebberbeien fermearderje harren neist bestowing ek troch it foarmjen fan ûndergrûnske útrinners. Hoewol de reade blebberbei faaks te finen is yn de buert fan de blauwe blebberbei (*Vaccinium myrtillus*) kruse de soarten mar selden. De hybride tusken beide soarten hjit *Vaccinium × intermedium*.

## Tapassings
De reade blebberbei wurdt faak by wyldgerjochten servearre yn de keukens fan noard- en sintraal Europa, benammen yn Skandinaavje, Poalen en Ruslân. Omdat de frucht frijwat soer is, wurdt dy selden rauw iten en meastentiids ferwurke ta kompôte.
De frucht befettet ûnder oaren fitamine C, fitamine B1, fitamine B2, fitamine B3 en β-karoteen en mineralen as kalium, kalsium, magnesium en fosfaat.

Oan de blêden wurde genêskrêftige eigenskippen taskreaun. De dêryn foarkommende stof antosyaan soe nier- en blaasynfeksjes foar komme kinne.
Katolike Universiteit Leuven

De **Katolike Universiteit Leuven** of **KU Leuven** is in katolike universiteit mei de haadkampus yn de Belgyske stêd Leuven. De ynstelling hat ek kampussen yn Kortrik, Brussel, Antwerpen, Gint, Brugge, Geel, Oostende, Diepenbeek, Sint-Katelijne-Waver en Aalst. 

Stifte yn 1425 is it de âldste universiteit yn de Nederlannen en de âldste katolike universiteit fan de wrâld.

## Rektors
Fan de oprjochting yn 1834 hat de universiteit de folgende rektors hân (*rector magnificus*):
* 1834-1865: Mgr. Pierre François Xavier de Ram
* 1865-1872: Mgr. Nicolas-Joseph Laforêt
* 1872-1881: Mgr. Alexandre Joseph Namèche
* 1881-1887: Mgr. Constant Pieraerts
* 1887-1898: Mgr. Jean-Baptiste Abbeloos
* 1898-1909: Mgr. Adolphe Hebbelynck
* 1909-1940: Mgr. Paulin Ladeuze
* 1940-1962: Mgr. Honoré Van Waeyenbergh
* 1962-1968: Mgr. Albert Descamps

Fan 1968 ôf wiene de rektors fan de selsstannige Nederlânsktalige Katolike Universiteit Leuven:
* 1968-1985: Pieter De Somer (medikus)
* 1985-1995: Roger Dillemans (jurist)
* 1995-2005: André Oosterlinck (boargerlik yngenieur)
* 2005-2009: Marc Vervenne (teolooch)
* 2009-2013: Mark Waer (medikus)
* 2013-2017: Rik Torfs (tsjerklik jurist)
* Sûnt augustus 2017: Luc Sels (ekonoom)

## Earedoktors
* Hendrik Conscience (1881) 
* Guido Gezelle (1888)
* Stijn Streuvels (1938) 
* Corneel Heymans (1940)
* Alexander Fleming (1945) 
* Paul Claudel (1946) 
* Konrad Adenauer (1958) 
* Robert Schuman (1958)
* Walter Hallstein (1967) 
* U Thant (1968)
* Jan Tinbergen (1971)
* John Kenneth Galbraith (1972)
* Karl Rahner (1972)
* Sicco Mansholt (1973)
* Edward Schillebeeckx (1974)
* Kurt Waldheim (1975)
* Emmanuel Levinas (1976)
* Rudolf Mössbauer (1976)
* Eugène Ionesco (1977)
* Ralf Dahrendorf (1977)
* Krzysztof Penderecki (1979)
* Helmut Schmidt (1983)
* Richard von Weizsäcker (1986)
* Franz Pöggeler (1986)
* Jacques Derrida (1989)
* Roger Schutz (1990)
* Niklas Luhmann (1993)
* Joseph Stiglitz (1994)
* Helmut Kohl (1996)
* Gerard ’t Hooft (1996)
* Alan Greenspan (1997)
* Martha Nussbaum (1997)
* Philippe Herreweghe (1997)
* Muhammad Yunus (1998)
* Carla Del Ponte (2002)
* Mario Vargas Llosa (2003)
* Gerhard Ertl (2003)
* Roger Penrose (2005)
* Roberto Benigni (2007)
* David Grossman (2007)
* Sigrid Weigel (2007)
* Rem Koolhaas (2007)
* Bas van Fraassen (2008)
* Sari Nusseibeh (2009)
* Walter Bär (2010)
* Timothy Garton Ash (2011)
* Christian Thielemann (2012)
* Jacques Rogge (2012)
* Herman Van Rompuy (2012)
* Navanethem Pillay (2012)
* Leon Chua (2013)
* Antonio Damasio (2013)
* Dennis J. Selkoe (2013)
* Abhijit Vinayak Banerjee (2014)
* Michael Marmot (2014)
* Ban Ki-moon (2015)

## Keppelings om utens
* KU Leuven
* Universitêre Sikehuzen
* CampusKrant
Cheyenne (Oklahoma)

**Cheyenne** is in plak (*[[town]]*) in de Amerikaanske steat Oklahoma, en falt bestjoerlik ûnder Roger Mills County.

It plak leit oan de US Highway 283 en de Oklahoma Highway 47.

Cheyenne wie it toaniel fan de Slach oan de Washita. Generaal George Armstrong Custer foel doe op 26 novimber 1868 mei de 7e FS kavallery opperhaad Swarte Tsjettel syn kamp oan. Goed 100 minsken ferlearen dêrby it libben.

Yn de jierren santich waard yn de omkriten in grutte ierdoalje- en ierdgas-foarried fûn. Fan 1973 oant 1993 waard 230.000.000 m³ gas wûn.

## Keppelings om utens
* Museums/Histoaryske plakken - by RogerMills.org
* Washita Battlefield site - by National Park Service
* ''The Cheyenne Star'' (pleatslike krante)
* Ensyklopedy fan Oklahoma - Cheyenne (Town)
Omropper

* omropper (histoarysk), ek wol in steds- of doarpsomropper neamd, in histoarysk berop
* omropper (telefyzje), immen dy't op 'e tillefyzje de kommende programma's oankundiget
Omropper (telefyzje)

In **omropper** of faak ek **omropster** is in soarte fan presintator, dy't spesifyk yn byld brocht wurdt om oan it begjin fan in deidiel (ornaris de jûn of de middei) mei de sjoggers de programmearing troch te nimmen. Dêrby kundiget hy of sy de oankommende programma's oan, kompleet mei begjintiden en in foarútblik op 'e ynhâld. Yn Nederlân is dizze funksje efter de tiid rekke; as der al in foarútoankundiging dien wurdt, heart men dêrby tsjintwurdich inkeld noch in *[[voice-over]]*. Op 'e Flaamske tillefyzje besteane omroppers/omropsters lykwols noch altyd. Foarhinne makken yn Nederlân lju as Hans van der Togt, Hans van Willigenburg, Myrna Goossen, Şenay Özdemir, Julia Samuël en Quinty Trustfull karriêre as omroppers.
Boreray (Sint-Kilda)

**Boreray** (Skotsk-Gaelysk: *Boraraigh*) is in ûnbewenne eilân fan de Sint-Kilda-arsjipel.
Lykas ek it oarepart fan Sint-Kilda is Boraraigh it oerbliuwsel fan in fulkaan. Dêrom hat it eilân tige steile sydkanten en is it rotsich. It eilân leit 7 kilometer benoardeasten fan it haadeilân Hoart (Hirta). In heale kilometer nei it westen leit de Stac Lee, 172 meter heech, en likernôch like fier nei it noarden leit de Stac an Armin, dy't 196 meter boppe see útstekt: dit binne de twa grutte rotsen dy't by Boreray lizze. Dêrneist lizze noch twa lytse rotsen tusken Boraraigh en de Stac an Armin, en yn 't suden de Sgarbhstac.

Boreray syn heechste punt leit op 384 meter. Der binne spoaren fan prehistoaryske bewenning op it eilân fûn. It eilân mei syn  Stacs briede tûzenen fûgels. De Sint-Kildianen hellen dêr yndertiid de nêsten út en hiene dêr tydlike út stiennen oplutsen ûnderkommens (*cleits*) foar it gefal dat min waar harren behindere werom nei Hirta te farren.. It eilân mei de Stacs wurde beheard troch de National Trust for Scotland en stiet mei hiel Sint-Kilda op Wrâlderfgoedlist.

## Galery

File:Boreray Coastal View - geograph.org.uk - 1379935.jpg|Sgarbhstac en de rotspunt Gob Scapanais
File:Boreray from the south west - geograph.org.uk - 1264496.jpg|Boreray út it súdwesten wei sjoen
File:Cleitein McPhaidein, Boreray - geograph.org.uk - 1475975.jpg|*Cleitein McPhaidein*, Boreray
File:Eastern side of Boreray - geograph.org.uk - 1440437.jpg|Eastkant Boreray
File:Old Stac Lee.jpg|Stac Lee
File:Pinnacle, Mullach an Eilean - geograph.org.uk - 1440007.jpg|Mullach an Eilean
File:Sea cave, Boreray - geograph.org.uk - 1438705.jpg| In seegrot by Boreray
File:South slopes of Mullach an Eilean - geograph.org.uk - 1440023.jpg|Súdskeante Mullach an Eilean
File:Stac an Armin - geograph.org.uk - 1440434.jpg|Stac an Armin
File:Stac an Armin and Boreray.jpg|De stacs Lee en an Armin
File:Stack Lee from above - geograph.org.uk - 1440027.jpg|Stack Lee fan boppe sjoen
Universiteit fan Leicester

De **Universiteit fan Leicester** is in ûndersyksuniversiteit yn de stêd Leicester, Ingelân, Feriene Keninkryk. De universiteit hat sa'n 22.000 registrearre studinten, wêrfan't 13.000 fulltime studint binne en 9000 parttime. De haadkampus fan de universiteit leit besuden it stedssintrum, njonken it Victoria Park en Wyggeston and Queen Elizabeth I College.

Op 23 oktober 2008 waard de universiteit troch Times Higher Education ta universiteit fan it jier beneamd.

## Rektors
* Edgar Douglas Adrian (1957–1971)
* Alan Lloyd Hodgkin (1971–1984)
* Sir George Porter (1984–1995)
* Sir Michael Atiyah (1995–2005)
* Sir Peter Williams (2005– )
Oant no ta is der nei eltse *[[rector magnificus]]* in gebou ferneamd.


File:Leicester University Engineering Building.jpg|It technykgebou
Ofbyld:Physics and astronomy building, University of Leicester.jpg|It gebou foar natuerkunde en astronomy.
File:Charles Wilson Building from Victoria Park.jpg|It Charles Wilson Building
Ofbyld:Leicester University analemma sundial.jpg|*Eye of Time* sinnewizer


## Keppeling om utens
* LUSH Student Radio
Belle Époque

De ***Belle Époque*** (of ek wol ***la Belle Époque***), in Frânske term dy't letterlik "(it) Moaie Tiidrek" betsjut, wie in perioade yn 'e skiednis fan it fêstelân fan Jeropa dy't yn 'e regel rekkene wurdt fan 'e ein fan 'e Frânsk-Dútske Oarloch, yn 1871, oant it begjin fan 'e Earste Wrâldoarloch, yn 1914. Dat wie de tiid dat yn Frankryk de Tredde Republyk fêstige wie, wylst Dútslân foar it earst yn syn skiednis feriene wie yn in min ofte mear sintralistysk regearre keizerryk.

It wie in perioade dy't karakterisearre waard troch optimisme, frede (koloniale oarloggen bûten beskôging litten), woltier en nije technologyske en wittenskiplike ûntdekkings. De Frânske haadstêd Parys stie wer op út 'e púnheapen fan oarloch en boargeroarloch en ûntjoech him ta in sintrum fan keunst en kultuer, dêr't withoefolle masterwurken fan literatuer, muzyk, toaniel en byldzjende keunst it libbensljocht seagen. De *Belle Époque* krige syn namme lykwols pas doe't der fanút de rinfuorgen fan 'e Earste Wrâldoarloch op weromsjoen waard en it de soldaten wol in gouden tiidrek taliek.

Yn 'e Feriene Steaten, dy't yn deseldichste tiid de Panyk fan 1873, in slimme finansjele krisis, wer teboppe kamen, waard de *Belle Époque* de *[[Gilded Age]]* neamd (letterlik: it "Fergulde Tiidrek"). Yn it Feriene Keninkryk oerlape de *Belle Époque* de ein fan 'e Fiktoriaanske Tiid en it begjin fan 'e Edwardiaanske Tiid.
Reisferhaal

In **reisferhaal** is in reälistysk presintearre reisferslach, dêr't algemien in beskate literêre wearde oan takend wurdt. Oars as in normaal reisferslach is it lykwols gjin rapportaazje oan in belanghawwende, mar bedoeld foar in breder publyk. Likegoed is foar de ierste foarmen fan reisbeskriuwings fakentiden mar dreech ûnderskie te meitsjen tusken reisferhalen en reisferslaggen. Yn it foarste plak kin de histoaryske rekonstruksje swierrichheden opsmite, mei as gefolch dat it wierheidsgehalte fan 'e tekst of it bestean fan in opdrachtjouwer net te efterheljen is. Dêrby komt noch dat dizze âldste wurken ûnderwilens troch feroarjende omstannichheden harren rapportearjend karakter ferlern hawwe, al binne se faak noch wol fan ûnskatbere wearde as histoaryske boarnen.

By in wier reisferhaal is it de bedoeling dat it om in wurk fan non-fiksje giet, en dat de skriuwer de beskreaune foarfallen dus net út 'e tomme sûcht. By de âldste reisferhalen is it gauris net mear dúdlik út te meitsjen wat echt is en wat betocht is (en dus hoe betrouber oft de skriuwer wie), nammenste mear om't men der foarhinne folle mear as no gjin bien yn seach om in ferslach "op te leukjen" mei oerdriuwings of folslein fiktive barrens. Dêrnjonken bestiet der ek in sjenre fan 'e fiksje dat in (folslein betocht) ferhaal yn 'e foarm fan in reisferhaal presintearret; sokke teksten wurde **imazjinêre reisferhalen** neamd. Foarbylden binne *[[Robinson Crusoe]]*, fan Daniel Defoe, en *[[Gulliver's Travels]]*, fan Jonathan Swift. Sels de *[[Odyssee]]*, fan Homêros, soe men as sadanich beskôgje kinne.
Coert van Dalsen Fontein

**Coert van Dalsen Fontein** (Dronryp, 5 maaie 1842 - Ljouwert, 9 desimber 1897) wie in Nederlânsk bestjoerder.

## Biografy
Van Dalsen Fontein wie in soan fan mr. Augustus Goëtius van Dalsen Fontein (1811-1892), abbekaat en sekretaris fan Menameradiel, en Jantje van Calcar (1815-1883). Hy bleau frijfeint.

Hy wie folontêr op de sekretary in Kollumerlân doe't er yn novimber 1875 beneamd waard ta werd  boargemaster fan Sleat. Hy bleau dêr net lang, al yn augustus 1876 waard er boargemaster fan Barradiel. Hy wenne dêr yn Seisbierrum. Yn Barradiel bleau er oant syn ferstjerren yn 1897, hy wie doe op 55 jier. 

Hy waard opfolge troch Luutzen de Vries.
Deiboek

In **deiboek** is in autobiografysk geskrift dêr't de skriuwer yn gronologyske folchoarder foarfallen út syn libben en/of persoanlike oertinkings yn optekenet. In protte deiboekskriuwers notearje eltse dei wol wat, wylst oaren der hiele gatten yn falle litte. It ferskil mei in autobiografy of memoires is dat dy beide besibbe foarmen fan geskriften efterôf skreaun wurde, as men ornaris mear oersjoch oer de eardere sitewaasje krigen hat. Faak wurdt in deiboek as wat yntyms beskôge en sels fan in slot foarsjoen; it is dan nei alle gedachten net de bedoeling dat it ea in oar ûnder eagen komme sil, alteast net by it libben fan 'e skriuwer.

Deiboeken wurde soms nei it ferstjerren fan 'e skriuw(st)er útjûn, sa't bard is mei *[[It Achterhûs (deiboek)|It Achterhûs]]*, it deiboek fan 'e jonge Joadinne Anne Frank, dy't ûnder de Twadde Wrâldoarloch yn Bergen-Belsen fermoarde waard. Ek oare publisearre deiboeken, bgl. dy fan Holokaustslachtoffer Etty Hillesum en it Menamer famke Ak Wassenaar, behannelje faak sa'n selde yngripende histoaryske perioade. Ek komt it foar dat deiboeken brûkt wurde om in goed byld fan in (minder ûnlijige) histoaryske perioade te krijen, sa't it gefal is mei dy fan Samuel Pepys en James Woodforde.

In moderne foarm fan in deiboek is it blôch, dat in protte lju op it ynternet byhâlde; dat is dan krekt wol wer bedoeld om troch oaren lêzen te wurden.